Shimoliy Koreya raketa sinovlariga tayyorlanmoqda 
Janubiy Koreya nazarida qo’shni davlat sun’iy yo’ldosh uchirish bahonasi bilan yadroviy sistemani sinab ko’rmoqchi. 
Janubiy Koreya qo’shni davlatni sun’iy yo’ldosh uchirish bahonasi bilan atom quroli tashiydigan yangi sistemani sinab ko’rishni rejalaganlikda ayblamoqda. Shimoliy Koreya davlat telekanali namoyish etgan tasvirlarda armiya, harbiy-dengiz floti va havo kuchlari birgalikda tayyorgarlik ishlari olib borayotgani ko’rsatiladi. Bugun Seulda favqulodda majlis qilgan prezident Li Myung-Bakning matbuot kotibi Park Jeng-Xa deydiki, Shimoliy Koreya provakatsion harakatlar qilmoqda. Pxenyan xavfli qadamlar qo’ymoqda, deydi Park Jeng-Xa. Uning qo’lidagi ballistik raketa texnologiyasi yadroviy qurollarni tashishga mo’ljallangan. Janubiy Koreya AQSh, Yaponiya, Xitoy va Rossiya hamda Yevropa Ittifoqi bilan hamkorlikda chora ko’radi, deydi rasmiy. Qo’shma Shtatlar, Rossiya va Yaponiya ham Pxenyanning xatti-harakatlarini qoralab, uni BMT qo’ygan cheklovlarni buzmaslikka undagan. BMT Bosh kotibi Pan Gi Mun nazarida Shimoliy Koreya o’zboshimchalik qilib, qashshoq aholini chetdan berilayotgan yordamdan ayirishi mumkin, jumladan oziq-oqvatdan. Pxenyan kelasi oyda o’z raketalarini sinab ko’rishi borasida Xalqaro Fuqaroviy Aviatsiya Tashkiloti va boshqa xalqaro organlarni ogohlantirgan. Aeronavtika sohasi egalari shundan xavotirdaki, Shimoliy Koreya uzoq masofaga uchadigan raketalar bo’yicha yetarlicha tajribaga ega emas. Sinov maydoni Janubiy Koreyadan 140 kilometr, Filippindan esa 190 kilometr narida bo’ladi. Yaponiya agar bu raketalar uning hududida ko’rinsa, urib tushirishini bildirmoqda. Shimoliy Koreya esa ilm-fan bobida erishgan yutuqlarini xalq va butun dunyoga ko’z-ko’z qilishga haqli ekanini uqtirmoqda. Davlat televideniyesida bu haqda so’zlagan yoshlardan biri, Texnologiya universiteti talabasi Xvang Chung Xyuk ushbu sinov olmashumul voqea bo’ladi deydi. Texnologik taraqqiyot tomon intilishga haqqimiz bor, deydi talaba, Shimoliy Koreya olimlari ishlab chiqqan sun’iy yo’ldosh texnologiyalari yoshlarga ilhom beradi va ularni ham kelajakda o’z qo’llari bilan shunday vositalar yasashga undaydi. Pxenyan 2009-yilda ham uzoq masofaga uchadigan raketalarini sinab ko’rgan va orbitaga o’z sun’iy yo’ldoshini yuborganini e’lon qilgan edi. Xalqaro hamjamiyat o’shanda uning harakatlarini qoralagan va Shimoliy Koreya yanada yakkalanib, tashqi yordam ko’lami pasaygan edi. Mustaqil kuzatuvchilarning xulosa qilishicha, Pxenyan o’tkazgan yirik sinovlarning birortasi ko’zlangan natija bermagan, lekin hukumat buni tan olmaydi. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.